Neem jou vel terug | Voelgoed
Neem jou vel terug	by Blogger - Marlene Boonzaaier / Nov 24, 2016 / 0 Kommentaar / Gelees deur 318 mense.
Ons almal ken daardie gevoel... jy staan op in die oggend, opgewonde oor die dag wat voorlê, jy kyk in die spieël en daar sit dit: ŉ groot puisie!
Hoe neem ons, ons vel terug? Die groot geheim is, matigheid voor oë... ons natuurlike, vroulike instink maak ons wys dat as ons die vel gaan was en skrop, dit als sal verbeter, maar inteendeel, dit kan als vererger. Te veel afskilfering en reiniging van die vel kan die follikels irriteer en die aknee vererger.
Hou jou velsorg roetine eenvoudig en maklik.
Was jou gesig met ŉ seep of gel wat geskik is vir olierige of aknee vel, maar wat nie die vel te veel sal uitdroog of irriteer nie. Gebruik ŉ afskilferaar een tot twee maal per week, niks meer nie. Deur te veel te skrop gaan ook die infeksie vererger en versprei. Die ideaal is een wat bestaan uit vrugtesure en nie noodwendig korrels nie.
Gebruik ŉ saamtrekmiddel wat sag is op die vel en die porieë weer saamtrek sodat daar nie verdere stof en bakterieë kan binne gaan nie. Rooswater is altyd ŉ goeie keuse en dit ruik ook lekker. Gebruik ŉ masker op jou vel ook slegs een of twee keer per week, net om van al die ekstra olie ontslae te raak.
Laaste maar die nie minste nie, kies ŉ bevogtiger wat nie te ryk is vir die vel en die porieë sal verstop nie, maar eerder sal voed en glad sal laat voel. Die geskikte keuse sal wees een met ŉ waterbasis en nie oliebasis nie.
Nou vir die groot bederfgeheim - gaan so een maal per maand vir ŉ goeie gesigbehandeling. Dit hoef nie by ‘n duur salon te wees nie, wees kreatief en dink uit die boks.
Ruim ŉ gedeelte in jou huis in waar jy en ŉ paar vriendinne rustig en gemaklik kan lê. Nooi hul dan oor vir ŉ regte “pamper party” waar jul vir mekaar gesigbehandelings gee, en daar is niks verkeerd daarmee as dit vergesel word met ŉ goeie glas rooiwyn nie!
Wat produkte betref: die duurste is nie noodwendig altyd die beste nie. Kies produkte wat jou sak pas en die nodige werk doen om jou vel op sy beste te laat lyk. Volg ook maar gerus die goue, oue raad waarmee ons Ma’s en Oumas grootgeword het: Moenie gaan slaap met grimering aan nie.
Huwelik 3 dae 39 min gelede